 CHARLES WASONGA na PSCU RAIS Uhuru Kenyatta ametoa wito kwa jamii ya kimataifa kufutilia mbali vikwazo dhidi ya Zimbabwe akisema vimehujumu taifa hilo la Afrika ya Kusini. Alitaja vikwazo hivyo kuwa vinavyokiuka sheria huku akaihakikishia Zimbabwe kwamba Kenya itaendelea kushinikiza kuondolewa kwa vikwazo hivyo. “Na hii tunaamini kuwa sio haki kwa sababu matatizo haya yalisababishwa kimakusudi na tunaendelea kutoa wito kwa jamii ya kimataifa kuondoa vikwakzo hivi haramu,” akasema Rais. Rais Kenyatta alisema hayo Jumatano wiki jana katika Ikulu ya Nairobi kwenye kikao na waandishi wa habari akiandamana na mwenzake wa Zimbabwe Emmerson Mnangagwa muda mfupi baada viongozi hao wawili kuongoza jumbe zao katika mazungumzo. Wakati wa mazungumzo hayo, Kenya na Zimbabwe zilitia saini mikataba saba ya maafikiano kuhusu mashauriano ya kisiasa na kidiplomasia; utalii na uhifadhi wa wanyama pori; na uchunguzi wa ajali za ndege. Mikataba mingine ilikuwa kuhusu wanawake na maendeleo ya kijamii; masuala ya vijana; vyama vya ushirika; na michezo pamoja na shughuli za burudani. Rais Kenyatta alisema mikataba hiyo itaiwezesha Kenya na Zimbabwe kushirikiana kutatua changamoto ambazo zinazikabili, hususan, ukosefu wa ajira kwa vijana. Alisema kwamba kutiwa saini kwa mkataba wa kuwapa uwezo wanawake ni bora kwa sababu ulitiwa saini siku moja baada ya maadhimisho ya Siku ya Kimataifa ya Wanawake. “Mkataba huu wa maafikiano utasaidia pakubwa katika kutimiza ajenda muhimu ya maendeleo nchini. Unalenga kuendeleza ushirikiano wa karibu kati ya mataifa haya mawili ili kutimiza ndoto ya pamoja ya kuwapa uwezo wanawake na maendeleo ya kijamii, na pia kufanikisha ubadilishanaji wa ujuzi, mikakati pamoja na teknolojia kwa wanawake wetu,” akaeleza Rais Kenyatta. Rais alidokeza kwamba ziara ya mwenzake wa Zimbabwe haijaimarisha tu urafiki kati ya mataifa haya mawili na uhusiano wa undugu bali pia imefufua uhusiano thabiti wa kihistoria ambao umekuwepo kati ya mataifa haya ya Afrika. Kwa upande wake, Rais Mnangagwa alikariri wito wa Rais Kenyatta kwa jamii ya kimataifa kuondoa vikwazo dhidi ya nchi yake akitaja vikwazo hivyo kuwa za upande mmoja. Kiongozi huyo wa Zimbabwe alisema ziara yake nchini Kenya ilikusudiwa kuimarisha husiano thabiti na wa kihistoria kati ya Nairobi na Harare. “Ziara yangu Kenya inanuiwa kuimarisha uhusiano wetu kwa kuangazia upya ushirikiano wetu ili kuongeza biashara, uwekezaji, utalii, uchukuzi, sayansi na teknolojia na ubunifu kati ya nyanja nyingine kama ulinzi na usalama,” akasema Rais Mnangagwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  